CELEX: C2004/262/63
Language: da
Date: 2004-10-23 00:00:00
Title: Sag T-276/04: Sag anlagt den 8. juli 2004 af Compagnie Maritime Belge N.V./S.A. mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/32
            
         Sag anlagt den 8. juli 2004 af Compagnie Maritime Belge N.V./S.A. mod Kommissionen for De Europæiske Fællesskaber
   (Sag T-276/04)
   (2004/C 262/63)
   Processprog: fransk
   Ved De Europæiske Fællesskabers Ret i Første Instans er der den 8. juli 2004 anlagt sag mod Kommissionen for De Europæiske Fællesskaber af Compagnie Maritime Belge N.V./S.A., Antwerpen, Belgien, ved avocat Denis Waelbroeck, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 30. april 2004 i sag COMP/D2/32.450 og 32.448, hvorved sagsøgeren blev pålagt en bøde for overtrædelse af EF-traktatens artikel 82, annulleres, subsidiært nedsættes bøden væsentligt.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ved beslutning 93/82/EØF af 23. december 1992 pålagde Kommissionen blandt andre sagsøgeren at betale en bøde i forbindelse med en procedure i henhold til EF-traktatens artikel 85 og 86 (nu artikel 81 EF og 82 EF). Sagsøgeren indbragte denne beslutning for Domstolen, som ved dom af 16. marts 2000 (1) annullerede denne for så vidt som den pålagde sagsøgeren en bøde. Efter denne dom har Kommissionen vedtaget den anfægtede beslutning, hvorved sagsøgeren bliver pålagt en bøde på 3 400 000 EUR for de samme overtrædelser.
   Til støtte for påstanden om annullation af sidstnævnte beslutning har sagsøgeren først gjort gældende, at Kommissionen har vedtaget den anden beslutning efter urimelig lang tid, og derfor har udelukket sig fra at træffe foranstaltninger. Sagsøgeren har ligeledes anført, at Kommissionen har tilsidesat selskabets ret til forsvar, idet den kun genåbnede proceduren for så vidt angår bødespørgsmålet. Ifølge sagsøgeren bør Kommissionen, når den pålægger en bøde, foretage en fornyet vurdering af overtrædelserne på tidspunktet for den nye beslutning, og den kan ikke, som i den foreliggende sag, lægge vurderinger af de faktiske omstændigheder, som forelå tolv år forinden, til grund. Sagsøgeren har desuden gjort gældende, at bøden er ubegrundet, idet overtrædelserne ikke er godtgjort. Sagsøgeren har endelig gjort gældende, at den omhandlede bøde er udtryk for forskelsbehandling og er urimelig, samt at den er pålagt i strid med Kommissionens sædvanlige praksis og udgør magtfordrejning. Sagsøgeren er af den opfattelse, at hovedparten af bøden er blevet pålagt for et påstået misbrug af dominerende stilling begået af en linjekonference, som selskabet kun ejede mindre end en tredjedel af rettighederne til.
   
      (1)  Forenede sager C-395/96 P og C-396/96 P.